钦定古今图书集成/明伦汇编/官常典/第694卷 > 林沂
## 钦定古今图书集成/明伦汇编/官常典/第694卷 > 林沂

按《明外史》本传：“沂，莆田人。举进士，除工部主事。孝宗
嗣位，上言：‘往者嬖幸窃权，忠谏结舌。今陛下登极肆
赦，而求言之路未广。先朝建言得罪者尚未召还，此
必二三执政及左右近习之为，非陛下本意也。犹幸
进士李文祥、御史汤鼐、主事夏崇文相继进言，发其
蒙蔽之奸，而乃或弃其身，或寝其疏，彼蒙蔽者将何
忌哉？愿断自圣心，尽召复敢谏诸臣，以作天下忠义
之气’。”并敕召家居检讨陈献章、侍讲谢铎、编修张元
祯、郎中林雍、给事贺钦，佥事章懋、教谕林光吾，冔收
真儒之用。疏入，执政刘吉、尹直咸不悦，取严旨切责
之。弘治元年，沂又陈敕天叙、庸天秩、章天命、《用天讨》
四事，言：“天子一身，实典常之主。三年之中，宜罢一切
庆贺，自朝廷以至民间，皆去华辍乐，则父子之恩尽
矣。祖宗时，常延见群臣，诹访政事，近与群下相接者，
祇视朝数刻。通政所陈，又皆有司细事。愿追复旧典，
俾上下志同，则君臣之伦正矣。福之兴，本乎室家；道
之衰，始于宫阃。诚内有关睢之德，下无盛色之讥，女
谒不行，外言不入，则夫妇之伦正矣。公族者国之枝
叶，今内之诸王，当选良傅相以训导之；外之宗室，则
恤其匮乏，同其好恶，使亲之之恩周浃无间，此所以
正兄弟之伦也。古者大有为之君，必有师友之臣。请
如宋臣程颢所奏，尊礼老成名儒，俾讲论道义，辅养
圣德，又择天下贤俊以为侍从，此所以正朋友之伦
也。行是五者，而天叙敕矣。治道所关，礼乐为大。愿备
七庙以尊祖考，修雅乐以感幽明，慎服色以杜僭拟，
取朱子《家礼》《蓝田吕氏乡约》行之，世族大家及党庠
遂序，以教民亲睦，则天秩庸矣。陛下近日起王恕、谢
铎、贺钦，而用之当矣。乃陈献章、章懋及部郎张吉、王
纯、丁玑等尚未召还，乞稍破资格，广求贤之路，则天
命章矣。近来用法多略于奸宄，切于寒微。知广东布
政陈选清介正直，见诬中官横为附阿小人捃摭致
死。乞追复选官，抵诸人罪，以怏人心。东厂锦衣卫所
勘罪囚，纵复冤酷，无敢伸理。乞申饬法司辨雪。京营
及镇守、守备内臣，朝廷视为私人，寄之心腹。不知祖
宗时东征西讨，何尝借助中涓？自有此制以来，平居
则凌轹将帅，使节制不专，临事则疑沮退怯，致师失其律。幸而成功，则又冒夺以为己有。且多役健卒，取
办月钱而行伍虚；交通无藉，司纳粮草而储偫匮。诚
鉴其弊，毅然去之，则天讨用彰矣。”章下廷议，惟陈选
得赠恤，馀格不行。故事，部郎与给事、御史公会坐其
下。沂欲以品秩上之，为御史向翀等所劾，下诏狱。已
而得宥。久之，改礼部。十四年复应诏陈五事，谓：“始者
吉人王雄辈以言得罪，固自有词。而臣下因之借口，
甚非国利。乞悉赐叙用。近用度过侈，土木渐作，愿卑
宫菲食，凡诏旨所增取及奉使内官，悉为停罢。国之
桢𠏉，实赖贤才。”周经、何乔新、许进、章懋、杨茂元“辈，皆
以直道去国，宜悉召还。守令者，民之师帅，请仿唐开
元故事，选台省名臣任之，治有成效。郡守入为列卿，
县令不次迁擢，则吏治自兴。比者戎政颇弛，兵疲将
弱，宜博求忠勇历练之人以为将，召募西北义勇之
士以为兵，庶有备无患。今圣治渐不克终，纪纲既坏，
士习随之。愿陛下简任大臣，精选台谏，俾主张世道，
黜陟进退，一以至公行之，然后纪纲可复振也。”帝下
之所司。再选南京吏部郎中。请表扬宋忠臣、陈文龙、
陈瓒、李芾、马墍，令州县奉祀，不果行。出为贵州右参
议。正德元年入贺万寿节，中途闻免贺，遂止不进。疏
请三年之内诸庆典皆勿行。报闻。调湖广左参议，卒。
沂明经术，黄仲昭、蔡清皆与游，士大夫乐称道之。